Auditor's report — CPN, period 2010Q3 (reviewed, opinion: adverse)
Auditor firm: KPMG
Signing partner: (นายวิเชียร ธรรมตระกูล)
Signed: 2010-11-11

บริษัท เซ็นทรัลพัฒนา จำกัด (มหาชน) และบริษัทย่อย

งบการเงินระหว่างกาล

และ

รายงานการสอบทานงบการเงินโดยผู้สอบบัญชีรับอนุญาต

สำหรับงวดสามเดือนและเก้าเดือนสิ้นสุดวันที่ 30 กันยายน 2553

รายงานการสอบทานงบการเงินโดยผู้สอบบัญชีรับอนุญาต

เสนอ  คณะกรรมการบริษัท เซ็นทรัลพัฒนา จำกัด (มหาชน)

ข้าพเจ้าได้สอบทานงบดุลรวมและงบดุลเฉพาะกิจการ ณ วันที่ 30 กันยายน 2553 งบกำไรขาดทุนรวมและงบกำไรขาดทุนเฉพาะกิจการสำหรับแต่ละงวดสามเดือนและเก้าเดือนสิ้นสุดวันเดียวกัน งบแสดงการเปลี่ยนแปลงส่วนของผู้ถือหุ้นรวมและงบแสดงการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวมและงบกระแสเงินสดเฉพาะกิจการ สำหรับงวดเก้าเดือนสิ้นสุดวันเดียวกันของบริษัท เซ็นทรัลพัฒนา จำกัด (มหาชน) และบริษัทย่อย และของเฉพาะบริษัท เซ็นทรัลพัฒนา จำกัด (มหาชน) ตามลำดับ ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้ ส่วนข้าพเจ้าเป็นผู้รับผิดชอบในการรายงานต่องบการเงินดังกล่าวจากผลการสอบทานของข้าพเจ้า

นอกจากที่กล่าวในวรรคถัดไป ข้าพเจ้าได้ปฏิบัติงานสอบทานตามมาตรฐานการสอบบัญชีที่เกี่ยวกับการสอบทาน ซึ่งกำหนดให้ข้าพเจ้าต้องวางแผน  และปฏิบัติงานสอบทาน เพื่อให้ได้ความเชื่อมั่นอย่างพอประมาณว่า งบการเงินแสดงข้อมูลที่ขัดต่อข้อเท็จจริง อันเป็นสาระสำคัญหรือไม่ การสอบทานนี้มีขอบเขตจำกัดโดยส่วนใหญ่ใช้วิธีการสอบถามบุคลากรของกิจการ และการวิเคราะห์เปรียบเทียบข้อมูลทางการเงิน จึงให้ความเชื่อมั่นน้อยกว่าการตรวจสอบตามมาตรฐานการสอบบัญชีที่รับรองทั่วไป ดังนั้นข้าพเจ้าจึงไม่อาจแสดงความเห็นต่องบการเงินที่สอบทานได้

ข้าพเจ้าทราบจากฝ่ายบริหารตามที่กล่าวไว้ในหมายเหตุประกอบงบการเงินข้อ 18 ว่าเมื่อวันที่ 19 พฤษภาคม 2553 มีเหตุการณ์เพลิงไหม้ศูนย์การค้าเซ็นทรัลเวิลด์ ทำให้ทรัพย์สินและอาคารของศูนย์การค้าเซ็นทรัลเวิลด์บางส่วนได้รับความเสียหาย ทั้งนี้ทรัพย์สินส่วนที่ได้รับความเสียหายดังกล่าวเป็นส่วนหนึ่งของโครงการเซ็นทรัลเวิลด์ที่มีมูลค่าสุทธิทางบัญชีรวมทั้งโครงการ ณ วันที่ 30 มิถุนายน 2553 เป็นจำนวนเงินประมาณ 5,824 ล้านบาท อย่างไรก็ตาม ฝ่ายบริหารเชื่อว่าทรัพย์สินและอาคารที่เสียหายทั้งหมดอยู่ภายใต้ความคุ้มครองของกรมธรรม์ประกันภัยของกลุ่มบริษัท และคาดว่ากลุ่มบริษัทจะสามารถเรียกค่าสินไหมทดแทนความเสียหายได้ทั้งจำนวน  ขณะนี้ฝ่ายบริหาร บริษัทประกันภัย และผู้เชี่ยวชาญอิสระที่เกี่ยวข้องอยู่ระหว่างการพิจารณาความเสียหายซึ่งยังไม่สามารถสรุปผลได้ในขณะนี้ กลุ่มบริษัทจึงยังไม่ได้บันทึกการด้อยค่าของสินทรัพย์และค่าสินไหมทดแทนที่คาดว่าจะได้รับในงบการเงินระหว่างกาลสำหรับงวดสามเดือนและเก้าเดือนสิ้นสุดวันที่ 30 กันยายน 2553 นี้

ยกเว้นผลกระทบของเรื่องที่กล่าวในวรรคก่อน ข้าพเจ้าไม่พบสิ่งที่เป็นเหตุให้เชื่อว่างบการเงินดังกล่าวไม่ถูกต้องตามที่ควรในสาระสำคัญตามหลักการบัญชีที่รับรองทั่วไปจากการสอบทานของข้าพเจ้า

ข้าพเจ้าได้เคยตรวจสอบงบการเงินรวมและงบการเงินเฉพาะกิจการสำหรับปีสิ้นสุดวันที่ 31 ธันวาคม 2552 ของบริษัท เซ็นทรัลพัฒนา จำกัด (มหาชน) และบริษัทย่อย และของเฉพาะบริษัท เซ็นทรัลพัฒนา จำกัด (มหาชน) ตามลำดับ ตามมาตรฐานการสอบบัญชีที่รับรองทั่วไปและได้แสดงความเห็นอย่างไม่มีเงื่อนไขตามรายงานลงวันที่ 25 กุมภาพันธ์ 2553 ข้าพเจ้ามิได้ใช้วิธีการตรวจสอบอื่นใดภายหลังจากวันที่ในรายงานนั้น งบดุลรวมและงบดุลเฉพาะกิจการ ณ วันที่ 31 ธันวาคม 2552 ที่แสดงเปรียบเทียบเป็นส่วนหนึ่งของงบการเงินดังกล่าวข้างต้น

(นายวิเชียร ธรรมตระกูล)

ผู้สอบบัญชีรับอนุญาต

เลขทะเบียน 3183

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

11 พฤศจิกายน 2553